ХьэмрутI и гуащIэр
Къэрэш ХьэмрутIи ящыщщ текIуэныгъэм хэлIыфIыхьахэм. И ныбжьэгъу куэдым хуэдэу, Хэку зауэшхуэр къызэрыхъейуэ ар дэкIащ.
Iэщэ къищтэу бийм япэу щыпэщIэувар 507-нэ фочгъауэ полкым хэту Кърымым щыкIуарщ. Зэхэуэ гуащIэ екIуэкIыу ди сэлэтхэр къухьэпIэ лъэныкъуэмкIэ икIуэтырт. Абдеж ХьэмрутI япэу уIэгъэ щыхъуащ. Ягъэхъужу госпиталым къыщIэкIыжа иужькIэ, ар хагъэхьащ 37-нэ фочауэ дивизэм и 75-нэ сапер батальоным. 1943 гъэм Курск щызэуащ. ИужькIэ хэтащ Белоруссиер, Польшэр хуит къэзыщIыжахэм.
Зауэр къыщыхъея махуэхэм щегъэжьауэ ар иухыхукIэ псэемыблэжу, япэ итхэм ящыща Инарыкъуей щIалэр Кърымым щегъэжьауэ Берлин нэс кIуэцIрыкIащ. Ар щэнейрэ уIэгъэ ящIащ, ауэ абыхэм къагъэувыIакъым, текIуэныгъэм хуэпабгъэ щIалэфIым и гур.
Абы зэрихьа лIыгъэм и щыхьэтщ къыхуагъэфэща дамыгъэ лъапIэхэр: Хэку зауэ орденым и япэ нагъыщэр, Вагъуэ Плъыжьыр, ЩIыхьым и орденым и ещанэ нагъыщэр, «Хахуагъэм папщIэ» медалитIыр, «Германием зэрытекIуам папщIэ» медалыр.
Зауэ нэужьым Къэрэшым Джылахъстэнейм къигъэзэжри, и гуащIэ хилъхьэу цIыхубэ хозяйствэм и Iэ-натIэ зэмылIэужьыгъуэхэм зригъэужьащ.
Ар 1989 гъэм дунейм ехыжащ.
Щауэмахуэ Анзор.
